Perussuomalaisten eduskuntaryhmän puheenjohtajan mukaan kansa on reagoinut edellisen hallituksen politiikan seurauksiin. PS:llä ei ole aihetta linjansa ärhäköittämiseen: "Aate on muuttumaton, nyt punnitaan, kuka aatteeseen uskoo."

Perussuomalaiset ei aio muuttaa linjaansa tuoreen kannatuskyselyn perusteella, toteaa eduskuntaryhmän puheenjohtaja Sampo Terho. Puolueen kannatus putosi tuoreessa kyselyssä alle kymmenen prosentin.

– Perussuomalaisten linja pysyy siinä, mikä se on ollut tähänkin asti, sitä ei ole tarvetta muuttaa. Se on aivan sama kuin ennen vaaleja ja tulee säilymään, Terho sanoo.

Terhon mukaan suosion lasku viittaa siihen, että hallitus ei ole ehtinyt vielä kunnolla toteuttaa ohjelmaansa. Linja on Terhon mielestä oikea, mutta tulokset eivät näy vielä käytännössä.

– Tämä oli odotettavissa, että vaalikauden alussa kannatus kärsii edellisen vaalikauden aikana tehdyistä päätöksistä. Eli olemme välitilassa, kun oman työn tulokset eivät näy. Silloin äänestäjät ovat reagoineet ymmärrettävällä tavalla, Terho arvioi.

Suomalaiset ovat Terhon mukaan reagoineet myös hallituksen tiedossa oleviin, tuleviin leikkauksiin.

– Se on rajua touhua, kun Suomea laitetaan kuntoon, Terho toteaa.

Viestinnässä vikaa

Omaa syytä perussuomalaisten galluplaskuun on Terhon mukaan se, ettei puolue ole osannut kertoa vaalikauden tavoitteistaan. Viestinnän puutteita on soimannut aikaisemman kannatuslaskun yhteydessä muun muassa puoluesihteeri Riikka Slunga-Poutsalo.

– Omaa tekoa on se, mitä kerromme siitä, mihin pyritään, ja mitä aiotaan tehdä vaalikauden aikana, Terho sanoo.

Terho luottaa kuitenkin siihen, että kannatus kääntyy parempaan, kun hallituksen toimet tuottavat tuloksia.

– Ei kannata liiaksi huolestua. Jääkiekkotermein emme ole edes ensimmäisen erän puolivälissä. Hallituksen linja on aivan oikea. Toimenpiteet ovat alkumetreillä, ja tullaan saaamaan tuloksia jotka rauhoittavat meidän omaa ja muiden hallituspuolueiden kenttää, kun saamme työllisyyttä ja kilpailukykyä.

Ärhäköitymiseen puolueella ei Terhon mukaan ole tarvetta.

– Aate on muuttumaton. Nyt punnitaan, kuka aatteeseen uskoo.